ET Euroopa Liidu Teataja C 280/4

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2017/C 280/04)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„LENTICCHIA DI ALTAMURA“

ELi nr: PGI-IT-02204 – 17.11.2016

KPN ( ) KGT ( X )

1. Nimetus(ed)

„Lenticchia di Altamura“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Kaitstud geograafilise tähisega toode „Lenticchia di Altamura“ on liiki Lens esculenta Moench (sünonüüm: Ervum lens L., Lens culinaris Medic.) kuuluvate läätsesortide ’Laird’ ja ’Eston’ kuivatatud seemned.

Tarbimiseks ettenähtud toode „Lenticchia di Altamura“ peab olema järgmiste omadustega:

kuju: lame ja ümmargune;

mõõdud: 3–4,9 mm sordi ’Eston’ puhul ja 5–7 mm sordi ’Laird’ puhul;

värvus: rohelise ja pruuni mitmesugused toonid;

100 seemne keskmine kaal: vähemalt 2,8–3,6 g sordi ’Eston’ puhul ja vähemalt 5,7–6,5 g sordi ’Laird’ puhul;

kuivatatud läätsede niiskusesisaldus turustamise ajal: ≤ 13 %;

valgusisaldus: > 23 %;

rauasisaldus: > 6 mg/100 g toote kohta;

Kuivatatud läätseterade värvus ja välimus ei tohi olla oluliselt kahjustatud (katkine, plekiline, ussitanud või teisenenud värvusega läätsetera); kahjustuste lubatud piirmäär on kokku 1,5 %. Samuti võib kuni 1,5 % läätseteradest olla muude mõõtudega.

Turule lastud toode peab olema sobilik inimtoiduks.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Täpsustage tootmise erietapid, mis peavad toimuma määratletud geograafilises piirkonnas

Külvamine, kasvatamine, saagikoristus ja desinfitseerimine (mis tuleb teha 24 tunni jooksul pärast saagikoristust, et vältida kärsaklaste põhjustatud kahjustusi) peavad toimuma punktis 4 määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Toode „Lenticchia di Altamura“ tuleb lubada tarbimisse toiduainetele ettenähtud kuni 10 kg mahutavates pakendites, mis vastavad kehtivatele õigusaktidele, et tagada toote puhtuse ja organoleptiliste omaduste säilimine.

Üksnes hulgimüügi jaoks tohib toode olla pakitud suurtesse kottidesse, mille maksimaalne mahutavus on 30 ts, või kottidesse, mille maksimaalne mahutavus on 25 kg, ning mis on ette nähtud toiduainete pakendamiseks.

3.6. Sellise toote märgistamise erieeskirjad, millele registreeritud nimetus viitab

Pakendil peab lisaks ELi graafilisele KGT sümbolile ja õigusaktidega ettenähtud teabele olema selges ja loetavas trükikirjas järgmised märked: tootja või pakendaja nimi, ärinimi ja/või aadress. Lubatud on kasutada jaemüüja kaubamärke, kui need ei eksita tarbijat ning on lubatud kehtivate õigusaktidega.

Pakendile peab olema kantud ka allpool kirjeldatud logo.

Logo

Kaitstud geograafilise tähisega toote „Lenticchia di Altamura“ logol on 19 erineva suurusega stiliseeritud läätsetera, mille suurus on proportsionaalne neid tootvate omavalitsuste suurusega ja paigutus vastab tootmispiirkonna moodustavate omavalitsuste asukohale. Logo on paigutatud nimetuse „Lenticchia di Altamura IGP“ kohale ning toote nimetus on jaotatud proportsionaalselt kolmele reale, et rõhutada sõna Altamura, mis asub keskmisel real. Kiri ja stiliseeritud läätsed on paigutatud valgele ilma kontuurita ringikujulisele taustale, mille minimaalne suurus on 25 mm.

Kirjatüüp on Pluto bold ning stiliseeritud läätsede ja kirja värv on Pantone 582.

Värvijuhend:

läätsed ja kiri: Pantone 582

C = 25 M = 9 Y = 100 K = 39

R = 142 G = 140 B = 19

HEX/HTML 8E8C13

Pidades kinni minimaalsest soovitatavast suurusest, võib logo mitmesuguste kasutusalade tarbeks proportsionaalselt kohandada ning vajaduse korral võib logo trükkida ka mustvalgena.

4. Geograafilise piirkonna täpne määratlus

Kaitstud geograafilise tähisega toote „Lenticchia di Altamura“ tootmispiirkond hõlmab järgmiste kommuunide haldusterritooriumi: Altamura, Ruvo di Puglia, Corato, Minervino Murge, Andria, Spinazzola, Poggiorsini; Gravina in Puglia, Cassano delle Murge, Santeramo in Colle, Montemilone, Palazzo San Gervasio, Genzano di Lucania, Irsina, Tricarico, Matera, Banzi, Forenza, Tolve.

5. Seos geograafilise piirkonnaga

Toote „Lenticchia di Altamura“ tootmispiirkonda, mis hõlmab Altamurat ning sellega külgnevate Murgia Barese ja Fossa Bradanica (või Fossa Pre-Murgiana) territooriumi, iseloomustab pehmete talvede ja kuumade kuivade suvedega vahemereline kliima. Sademeid on ligikaudu 604 mm aastas, kõige vähem on sademeid juulis ning kõige rohkem novembris ja detsembris. Asjaomase geograafilise piirkonna temperatuuride tabelist nähtub, et kõige madalam on kuu keskmine temperatuur jaanuaris, mil see võib langeda alla nulli, ning kõige kõrgem on kuu keskmine temperatuur juulis ja augustis, mil see võib ulatuda kuni 40 °C. Aasta keskmine temperatuur on 15 °C.

Mullad on enamasti tüsedad ja keskmise lõimisega struktuursed savimullad. Neis on palju orgaanilist ainet, lämmastikku ja lubjakivi ning muldade pH on vahemikus 7,6–8.

Toote „Lenticchia di Altamura“ seotus tootmispiirkonnaga põhineb määratletud geograafilise piirkonna iseloomulikel omadustel, mistõttu on toote minimaalne valgu- ja rauasisaldus suurem kui kõikidel muudel turul kättesaadavatel sama sordi läätsedel.

Nagu teada, on valgu kogus läätseteras väga erinev ning sõltub mullas oleva lämmastiku kogusest, mida taim saab tarbida. Lämmastiku kogus sõltub lämmastikku siduvate mügarbakterite (Rhizobium) olemasolust, kes tekitavad liblikõielistel taimedel juuremügaraid, kus toimub lämmastiku seondamine. Lämmastiku seondamist ei toimu, kui temperatuur on alla 9 °C, samuti on bakterite tegevus häiritud, kui mulla pH on alla 5,6 või üle 8,0. Toote „Lenticchie di Altamura“ geograafilise piirkonna muldade pH on vahemikus 7,6–8 ning piirkonna keskmine õhutemperatuur on 15 °C. Need tingimused on soodsad bakteriaalse infektsiooni levikuks juurtel, juuremügarike ja sümbiootiliste struktuuride tekkeks ning sümbioosi tulemusena lämmastiku seondamiseks, mis tagab toote „Lenticchia di Altamura“ suure valgusisalduse. Sajandite jooksul on see võimaldanud kohalikul elanikkonnal loobuda oma toidusedelis lihast, kuid tagada toidus vajalik valgukogus. Pealegi iseloomustab tänapäeval maailmapärandina tunnustatud Vahemere dieeti taimse valgu eelistamine loomsele.

Toote „Lenticchia di Altamura“ tootmispiirkonna lubjarikkad mullad on keskmise rauasisaldusega. Raua lahustuvus mullas sõltub mitmesugustest teguritest, millest kõige olulisem on mulla pH. Kõrge pH väärtusega (8–10) pinnases seob lubjakivi rauda ja moodustab lahustumatuid rauaühendeid, mida taimed ei suuda omastada. Toote „Lenticchia di Altamura“ tootmispiirkonna mulla pH on vahemikus 7,6–8 ja see võimaldab taimedel omastada vees lahustunud rauda, mistõttu on selle tähtsa mikroelemendi sisaldus tootes palju suurem kui mujalt pärit sama sordi läätsedel. Raud soodustab hemoglobiini ja punaste vereliblede tootmist, tagab keharakkude nõuetekohase varustamise hapnikuga ning organismi elujõulisuse ja harmoonilise kasvu. Raud stimuleerib maksa, põrna ja soolestiku tegevust ning luuüdi teket. Raud on oluline ka selliste neurotransmitterite nagu serotoniini ja dopamiini sünteesimisel, mis tagavad vastupanuvõime haigustele ja stressile ning immuunsüsteemi tõhusa toimimise.

Toote „Lenticchia di Altamura“ tuntus on aastate jooksul suurenenud kogu riigis ja toote müüginumbrid on kasvanud.

Viide spetsifikaadi avaldamisele

(viitemääruse artikli 6 lõike 1 teine lõik)

Toote spetsifikaadi täielik tekst on saadaval järgmisel veebisaidil:

http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi avalehel (www.politicheagricole.it), klõpsates linki „Prodotti DOP IGP“ („KPNi või KGTga tooted“) (ekraani ülemises paremas osas), seejärel linki „Prodotti DOP IGP STG“ („KPNi, KGT või GTTga tooted“) (ekraani vasakus ääres) ja lõpuks „Disciplinari di Produzione all’esame dell’UE“ („ELile hindamiseks esitatud spetsifikaadid“).

(1) ELT L 343, 14.12.2012, lk 1.